Bekalan lembu korban di Sarawak mencukupi
KUCHING: Bekalan lembu di Sarawak bagi penyembelihan sempena Aidiladha yang akan disambut lusa adalah mencukupi. Menteri Industri Makanan, Komoditi dan Pembangunan Wilayah Dato’ Sri Dr. Stephen Rundi Utom berkata, negeri itu memerlukan sekitar 1,500 hingga 2,000 ekor lembu setiap tahun bagi ibadah korban. Beliau menerusi satu kenyataan hari ini berkata pada tahun ini, sebanyak 1,300 ekor lembu telah diimport dari Australia, 80 ekor dari Sabah dan 500 ekor dibekal pengeluar tempatan. “Tempahan lembu korban pada tahun ini juga berkurangan berbanding tahun sebelumnya disebabkan kenaikan harga lembu lebih 20 peratus.  “Kenaikan kos seperti bahan makanan, kekurangan pekerja ladang, nilai ringgit menurun dan keadaan ekonomi semasa juga mempengaruhi bilangan lembu korban. “Sebelum pandemik Covid-19, harga lembu seberat 300 kilogram (kg) hingga 350kg dianggarkan RM6,000 seekor, namun kini harga telah mencecah hingga RM7,000.  “Bagi lembu seberat 450kg hingga 500kg pula boleh mencecah RM10,000 seekor,” katanya. Jelasnya lagi, haiwan korban yang ditempatkan di masjid, surau atau kampung, dijaga kebajikannya selain memastikan lembu betina tidak mengandung.  
See author's posts
